**DÁRKILIS VUOĐUŠTUSAT**

**Láhkaevttohusa vuođuštusat**

2 § *Lága heivehanviidodat*

Eiseválddiide, geaidda láhka heivehuvvo, lasihuvvo Lappi eatnangoddi, mánáidáittardeaddji ja nuortalašlága (253/1995) 45 §:s oaivvilduvvon nuortalaččaid luohttámušalmmái. Dasa lassin guovlohálddahusdoaimmahagaid molsašuvvan stáhta lohpe-, jođihan- ja bearráigeahččodoaimmahahkan váldojuvvo vuhtii ja 1 momeantta 3 čuokkis rievdaduvvo.

Vuolggasadjin livččii ain ovddosge, ahte sámegiela sajádat livččii nannosit sámiid ruovttuguovllus go eará sajis riikkas. Mihttomearrin livččii ain ovddosge sihkkarastit gielalaš vuoigatvuođaid ollašuvvama geavatlaččat ee. nu ahte, gielalaš bálvalusat dorvvastuvvojit eandalii doppe gos daidda lea eanemus dárbu.

Ráđđehusa evttohusas eatnangotteláhkan 9 logus mearriduvvo eatnangotti bálvalanlágádusas. Sámegiellalága galggašii heivehit maid dán eiseváldái, go muhtin gielddat gullet ruovttuguovllu bálvalanlágádusa doaibmaviidodahkii. Bálvalanlágádussii heivehuvvošii dat mii lágas mearriduvvo Lappi eatnangottis.

**3 §.** *Meroštallamat.* Paragráfas váldojuvvošii eret sápmelaš meroštallan ja paragráfa 2 čuokkis gomihuvvošii. Dálá sámegiellaláhkii biddjon čujuhusnjuolggadus sámediggelága meroštallamii lea čuolbmái, go sámedikkis addojuvvon lága 3 §:a mielde meroštallan lea čatnagasas sámedikki válgalogahallamii merkejupmái ja válgalávdegotti dahkan mearrádussii áššis. Čujuhus addá dakkár áddejumi, ahte dušše válgalogahallamii merkejuvvon olmmoš sáhtášii sámegiellalága vuođul geavahit sámegiela. Sámedikkis addojuvvon lága 23b §:a mielde válgalogahallama ja dasa gullevaš dieđuid ii oaččo geavahit eará dárkkuhussii go sámedikki válggaid doaimmaheapmái. Njuolggadusa mielde Sámedikki stivrras lea goit vuoigatvuohta geavahit ja luohpadit válgalogahallama dieđuid statistihkkabargguid ja dieđalaš dutkamušulbmiliid várás. Njuolggadus válgalogahallama dieđuid geavaheami birra lea čielggas, nuba eiseválddis ii leat vejolašvuohta dárkkistit, deavdágo olmmoš sámegiellalága 3 §:a 2 čuoggá eavttuid. Erenoamážit sámegiellalága geavatlaš heivehandilis eiseváldái livččii meastá veadjemeahttun dutkat leago olmmoš sápmelaš gustovaš lága njuolggadusaid vuođul. Sámegiellalága njuolggadusaid sáhttá maid veardidit giellalága (423/2003) vástideaddji njuolggadusaide. Giellalága 2 §:a mielde lága ulbmilin lea dorvvastit vuođđolágas mearriduvvon juohke ovtta vuoigatvuođa geavahit duopmostuoluin ja eará eiseválddiin iežas giela, juogo suoma- dahje ruoŧagiela. Lágas ii leat meroštallojuvvon gii leat suomagielat dahje ruoŧagielat olmmoš, muhto lága ulbmilin lea, ahte juohke ovtta vuoigatvuohta vuoiggalaš riektegeavvamii ja buori hálddahussii dáhkiduvvo gielas fuolakeahttá ja ahte ovttahat olbmo vuoigatvuođat ollašuvvet almmá ahte daidda galgá sierra čujuhit. Eará láhkaásahusain, ee. gieldda vuođđobálvalusaid stáhtaossosiin addojuvvon lága (1704/2009) 4 §:a 9 čuoggá (676/2014) meroštallama mielde dán lágas oaivvilduvvo sámegielat olmmožin son, guhte lea almmuhan álbmotregisttarvuogádagas ja Álbmotregisttarguovddáža (elektronalaš) nannenbálvalusain addojuvvon lága 3 §:as oaivvilduvvon álbmotdiehtovuogádahkii iežas eatnigiellan sámegiela. Dát molssaeaktu goit šaddá váttisin go hui hárve olmmoš lea merkehan álbmotregistarii iežas eatnigiellan sámegiela. Juohke okta sáhttá friija válljet gielaset, eaige merkejumis álbmotregistarii leat njuolggo vuoigatvuođalaš váikkuhusat. Dasa lassin gieldda vuođđobálvalusaid stáhtaossosiin addojuvvon láhka guoská gieldda geatnegasvuođaid iige ovttahat olbmo vuoigatvuođaid, nuba diet láhka ja dan ulbmil ii leat ovttalágan sámegiellalágain. Sámediggi lea vel lassin evttohan, ahte sámegielat olbmot leat sakka eanet go álbmotregistara eatnigiellamerkemiin leat oaidnimis. Danin sámegielat olbmo meroštallama ii galggašii čatnat álbmotregistarii dahkkon eatnigiellamerkejupmái, go dat sáhtášii ráddjet gielalaš vuoigatvuođaid ollašuvvama geavatlaččat. Dáid vuođuštusaiguin evttohuvvo, ahte sápmelaš meroštallan sihkkojuvvo eret ja paragráfa 2 čuokkis gomihuvvo.

*4 § Sápmelačča vuoigatvuohta geavahit sámegiela eiseválddiid olis*. Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

5 §. *Vuoigatvuođalaš persovnna gielalaš vuoigatvuođat eiseválddiid olis*. Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

6 §

Paragráfii lasihuvvošedje eatnangotti ja gieldaovttastumi ovddastusdoaibmaorgánat, gos sápmelaš lahtuin lea vuoigatvuohta geavahit sámegiela. Dan njuolggadusas mii lea fámus, ii leat sierra máinnašuvvon, ahte gieldaovttastupmi lea dakkár ovddasteaddji doaibmaorgána, gos sápmelaš lahtuin lea vuoigatvuohta geavahit sámegiela. Nuba njuolggadus lea dálá dilis dulkonvuloš (gč. AHR/KHO 101:2012) ja njuolggadusa heiveheapmi sáhttá geavatlaččat doalvut gielalaš vuoigatvuođaid ráddjemii. Dasa lassin gieđahaladettiin dakkár áššiid, mat dán rádjái leat gieđahallojuvvon njuolggadusas logahallojuvvon gielddaid doaibmaorgánain, muhto mat leat sirdojuvvon Lappi eatnangotti doaibmaválddi vuollái, doaibmaorgána sápmelaš lahtus lea vuoigatvuohta geavahit sámegiela. Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

8 §

Njuolggadusa 3 momeanttas geavahuvvon eiseváldenamahusat leat osiin boarásmuvvan ja daid galggašii dál rievdadit. Gihligoddedoaimmahatvuogádagas leat luohpan juo jagi 2008 álggus ja gihligoddedoaimmahagaid oktasaš bargoveahka lea sirdojuvvon boleslágádusa, bággočađahan- ja áššáskuhttieiseváldi dahje maistráhta bálvalussii. Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

**10 §.** *Sámegiela geavaheapmi eiseválddi bargogiellan.* Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

11 §

Gustovaš lága vuođuštusaid mielde juos eiseválddis leat doaimmahagat dahje eará doaibmabáikkit sihke ruovttuguovllus ja dan olggobealde, dat galggašii čuovvut 3 kapihttala njuolggadusaid dušše fal doaimmahagain ja eará doaibmabáikkiin mat leat ruovttuguovllus. Njuolggadusa fápmuiboahtima maŋŋá leat goit sámiid ruovttuguovllus heaittihuvvon eiseválddiid doaibmabáikkit. Njuolggadusa ferte dárkkistit nu, ahte dat vástida dárkkuhusas maid dalle, go eiseválddi áššehasaid bálvalandoaibmabáiki lea lága ásaheami maŋŋá sirdojuvvon ruovttuguovllu olggobeallái. Dasa lassin Lappi eatnangoddi galgá čuovvut 3 kapihttala njuolggadusaid maid dalle, go das ii leat virgedoaimmahat dahje doaimmahat ruovttuguovllus. Dán nuppástusa geažil gielalaš vuoigatvuođaid heivehansuorgi viidána, muhto lihkkáge dat lea áidna vuohki eastit gielalaš vuoigatvuođaid hedjoneami.

12 §. *Vuoigatvuohta geavahit sámegiela eiseválddi olis.* Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

13 §. *Vuoigatvuohta oažžut doaimmahusgirjji dahje eará áššebáhpára sámegillii.* Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

14 §

Njuolggadussii lasihuvvo, ahte dohkálašvuođagáibádus guoská maid eatnangottiid ja gieldalaš eiseválddiid bargovehkii eatnangottelága ja gieldalága ortnega vuođul. Njuolggadus vástidivččii dán oasis giellalága vástideaddji mearrádusa. Dasa lassin dálá njuolggadusas leat oassi čujuhusain lágaide boarásmuvvan.

16 §

Álgoálgosaš njuolggadusa ovdabargguid mielde njuolggadus guoská sámegiela geavaheami daid gielddain, main leat virgedoaimmahat sámiid ruovttuguovllus. Njuolggadus lea mearkkašahtti go dat dahká sámegiela geavaheami ja ovddideami vejolažžan. Eatnangotteođastusa ovdánettiin ferte sihkkarastit, ahte gielalaš vuoigatvuođat eai hedjonivčče. Dán dihte mearrádussii evttohuvvo lasihuvvot nubbi momeanta, mas mearriduvvo Lappi eatnangotti geatnegasvuođain geavahit sámegiela. Geatnegasvuohta lea goit álkidahtton nu, ahte sámegiela geavaheapmi guoská daid áššebáhpáriid, main lea almmolaš mearkkašupmi ja erenoamáš mearkkašupmi sámegielat álbmogii.

17 § Fitnodatlágádusat sihke stáhta dahje gieldda oamastan fitnodagat. Paragráfa guoskkašii dás duohko maid dakkár bálvalusaid buvttadeaddji fitnodagaid, main eatnangottiin lea mearridanváldi.

20 §

Riikkabeivviid vuoigatvuođaáššealmmái lea ovdačielggadusa várás addin cealkámušas lokten ovdan dan ášši, ahte sámegiellaláhka ii guoskka buot guoddalemiid gieđahallama. Guoddalanášši lea vuoigatvuođalaččat earálágán hálddahusáššis nu, ahte guoddalanáššis ii mearriduvvo geange ovdduin, vuoigatvuođain iige geatnegasvuođain iige guoddalanáššis addojuvvon čovdosii leat nuppástusohcanvuoigatvuohta. Nuba guoddaleami dahkki ii gehččojuvvo leat áššeoasálaš vaikkege go iežas áššis guoddala de sáhttá guoddaleaddji sajádat lahkonit áššeoamasteaddji sajádaga. Lea goit báhcán dulkonmunni, mo vuoigatvuohta áššegirjji jorgalussii guoddalanáššiin mearrašuvvá. Giellalága (1086/2003) 12 §:a vuođuštusain lea gávnnahuvvon, ahte hálddahusguoddalusa dahkki buohtastahttojuvvo áššeoamasteaddjái dalle go guoddalus guoská su vuoigatvuhtii, ovdui dahje geatnegasvuhtii. Jearggalašvuođa ja čielggasvuođa dihte njuolggadussii evttohuvvojit lasihuvvot hálddahusguoddalusáššit. Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

22 §

Paragráfa 3 momeanta guoskkašii dás duohko maid eatnangottiide.

23 §

Paragráfa 3 momeanta guoskkašii dás duohko maid eatnangottiide.

25 §

Njuolggadus dárkkistuvvošii guoskat maid sámedikki.

Vuođđoláhkaváljagoddi lea ráđđehusa evttohussii 46/2003 riikkabeivviide (rb) addin smiehttamušas 4/2003 gávnnahan, ahte bálvalusčatnašupmái guoskevaš mudden mearkkaša stáhtanjuolggadusvuoigatvuođalaš geahččanguovllus vuođđovuoigatvuođaid ráddjehusa, mii čuohcá vuođđolága 7 §:a 1 momeanttas dorvvastuvvon persovnnalaš friijavuhtii ja 18 §:a 1 momeanttas dorvvastuvvon vuoigatvuhtii háŋket birgejumi bargguin, ámmáhiin dahje ealáhusain man ieš vállje. Bálvalusčatnašumi vejolašvuođa geavaheapmi dán njuolggadusoktavuođas lea dohkkehahtti, loahpaloahpas vuođđolága 17 §:a 3 momeantta njuolggadusaid vuođul šaddi vuođuštus. Fámus leahkki paragráfa nuppi momeantta mielde stáhtaráđi ásahusain sáhttá mearridit earáge virgelobi dahje barggus eret orruma eavttuid. Mearrádusat priváhta olbmo vuoigatvuođaid ja geatnegasvuođaid vuođuštusain galget goit álo biddjojuvvot láhkii. Dasa lassin sáhttá oaidnit, ahte láhka sisdoallá doarvái dárkkes njuolggadusaid virgelobi eavttuin. Dáid sivaid geažil ásahusa addinfápmudus evttohuvvo sihkkojuvvot eret paragráfa nuppi momeanttas.

27 §

Guovlohálddahusdoaimmahagaid nuppástuvvan stáhta lohpe-, stivren- ja bearráigeahččovirgedoaimmahahkan váldojuvvo vuhtii dán paragráfas.

29 §

Njuolggadusa 1 momeanttas oaivvilduvvon ásahus ii leat addojuvvon, iige dat sámedikki iešstivremii guoskevaš sajádaga dihte leat heivvolaš. Dán siva geažil evttohuvvo ahte láhkaásahusa addinfápmu váldojuvvo eret 1 momeanttas.

31 §

Stáhtadoarjagiidda oaivvilduvvon mearreruđat čujuhuvvojit jahkásaččat stáhta bušeahtas. Stáhtadoarjaga sáhttet ohcat gielddat, gieldaovttastumit ja earálágán servošat. Stáhtadoarjaga oažžun ii sáhte leat priváhta olmmoš iige doaibmanamma. Stáhta bušeahtas lea mearreruhta stáhtadoarjagiidda sámegiellalága heiveheamis šaddi sierra lassegoluid gokčamii. Fámus leahkki njuolggadusas eai leat máinnašuvvon gieldaovttastumit. Stáhta ekonomalaš ovddasvástádus galggašii guoskat maid gieldaovttastumiid ja eatnangottiid. Ovttaveardásašvuođaáittardeaddji lea dahkan áššis vuoigatvuođaáššealbmái álgaga. Álgagis áittardeaddji ávžžuhii álggahit doaibmabijuid njuolggadusa rievdadeapmái nu, ahte lágain ásahuvvon gielddaid vuođđobálvalusaid buvttadit earáge oassebealit ja gieldaovttastumit, main sámiid ruovttuguovllu gielda dahje oassi das lea mielde, ja dat váldojuvvošedje mielde sámiid giellalága vuođul mieđihuvvon stáhtadoarjaga biirii. Paragráfii lasihuvvošii eatnangoddi ja gieldaovttastupmi.

32 §

Njuolggadus dárkkistuvvo guoskat maiddái ovdaoahpahusa. Dálá njuolggadusas oassi doahpagiin ja čujuhusat láhkii leat boarásmuvvan. Go 3 §:a 2 čuokkis evttohuvvo gomihuvvot, paragráfas rievdaduvvošii sátni sápmelaš sátnin sámegielat.

2 Fápmuiboahtin

Láhka evttohuvvo boahtit fápmui seammá áigge go eatnangottelága 2 §:s oaivvilduvvon eatnangottit almmolaš riektesearvvušin ásahuvvojit dahje 1 beaivve suoidnemánus 2017.

3 Gaskavuohta vuođđoláhkii ja láhkaásahanvuogádahkii

Láhkaevttohus nanne vuođđolágas suodjaluvvon gielalaš vuoigatvuođaid. Láhkaevttohusa sáhttá gieđahallat dábálaš láhkaaddinortnega vuođul.

Ovddabealde buktojuvvon evttohusa vuođul biddjojuvvo Riikkabeivviid dohkkeheapmái čuovvovaš láhkaevttohus:

Láhkaevttohus

**Láhka**

**Láhka sámegiellalága nuppástuhttimis**

Riikkabeivviid mearrádusa mielde

*gomihuvvo* sámegiellalága (1086/2003) 3 §:a 1 momeantta 2 čuokkis ja 25 §:a 3 momeanta, ja *nuppástuhttojuvvo* 2 §:a 1 momeanta, 4 §. 5 §:a 1 momeanta, 6 §:a 1 momeanta 7 §, 8 §:a 3 ja 4 momeanta, 10 §, 12 §, 13 §, 14 §:a 2 ja 3 momeanta, 16 §, 17 §, 20 §:a 1 momeanta, 22 §:a 2 momeanta, 23 §, 25 §:a 1 ja 2 momeanta, 27 §, 29 §:a 1 momeanta, 31 § ja 32 §:a 1 ja 2 momeanta, sihke

*lasihuvvo* 2 §:a 5 momeanta, 11 §:a 2 momeanta ja 16 §:a 2 momeanta čuovvovaččat:

1 kapihttal

**Almmolaš njuolggadusat**

2 §

*Lága heivehanviidodat*

Eiseválddit, maidda dát láhka heivehuvvo, leat:

1) Eanodaga, Anára, Soađegili ja Ohcejoga gielddaid doaibmaorgánat, Lappi eatnangoddi ja dakkár gieldaovttastumiid doaibmaorgánat, main muhtin dáin gielddain lea lahttun;

2) dat duopmostuolut ja stáhta biire- ja báikkálašhálddahusa eiseválddit, maid virgeguvlui ovddabealde máinnašuvvon gielddat gullet ollásit dahje osiin;

3) dat stáhta lohpe-, stivren- ja bearráigeahččodoaimmahagat ja ealáhus- ja birasguovddážat, maid doaibmaviidodahkii ovddabealde máinnašuvvon gielddat gullet ollásit dahje osiin, ja doaibmaorgánat mat doibmet daid oktavuođas.

4) sámediggi, sámeáššiid ráđđádallangoddi ja nuortalašlága (253/1995) 42 §:s oaivvilduvvon siidačoahkkin, 45 §:s oaivvilduvvon nuortalaš ráđit ja 46 §:s oaivvilduvvon nuortalaččaid luohttámušolmmoš;

5) stáhtaráđi vuoigatvuođakánsler ja riikkabeivviid vuoigatvuođaáššeolmmoš;

6) geavaheaddjiáittardeaddji, geavaheaddjiriidolávdegoddi, ovttaveardásašvuođaáittardeaddji, dásseárvoáittardeaddji, mánáid áittardeaddji, ovttaveardásašvuođa- ja dásseárvolávdegoddi, diehtosuodjeáittardeaddji ja diehtosuodjelávdegoddi;

7) Vearrohálddahus, Álbmotealáhatlágádus, Eanamihtidanlágádus ja Eanadoallofitnodatolbmuid ealáhatlágádus (Mela);

8) dat stáhta hálddahuseiseválddit, mat nuppástusohcaneiseváldin gieđahallet ovddabealde máinnašuvvon hálddahuseiseválddi johtui bidjan áššiid.

Dát láhka galgá čuvvojuvvot maiddái boazodoallolága (848/1990) ja boazodoalloásahusa (883/1990) vuođul hálddahusáššiid gieđahallamis daid stáhta eiseválddiin ja bálgosiin, maid virge- dahje doaibmaviidodahkii sámiid ruovttuguovlu gullá ollásit dahje osiin, sihke Bálgosiid ovttastusas.

Lága heiveheamis fitnodatlágádusaide ja fitnodagaide sihke priváhta olbmuide mearriduvvo 17 ja 18 §:in sihke kirkolaš eiseválddiide 30 §:s.

Sámiid ruovttuguovllus heivehuvvon sierra njuolggadusat leat lága 3 kapihttala siste.

Eatnangottelágas (xx/xx) oaivvilduvvon bálvalanlágádussii man doaibmaguvlui gullá 1 čuoggás oaivvilduvvon gielda dasa heivehuvvo dat, mii dán lágas mearriduvvo Lappi eatnangottis.

3 §

*Meroštallamat*

Dán lágas oaivvilduvvo:

1) sámegielain anáraš-, nuortalaš- dahje davvisámegielas geavahuvvon giella dahje

váldočuozáhatjoavkku mielde;

2) sámiid ruovttuguovlluin sámedikkis addojuvvon lága 4 §:s oaivvilduvvon sámiid ruovttuguovlu;

Sihke

3) eiseválddiin 2 § 1 ja 2 momeanttas oaivvilduvvon duopmostuolut ja eará eiseválddit ja bálgosat sihke Bálgosiid ovttastus.

4 §

*Sápmelačča vuoigatvuohta geavahit sámegiela eiseválddiid olis*

Sámegielat olbmos lea vuoigatvuohta iežas áššis dahje dakkár áššis mas son gullojuvvo, geavahit dán lágas oaivvilduvvon eiseválddi olis sámegiela.

Eiseváldi ii oaččo ráddjet dahje biehttalit ollašuhttimis dán lágas mearriduvvon gielalaš vuoigatvuođaid dan vuođul, ahte sámegielat olmmoš máhttá maid eará gielaid, nugo suoma- dahje ruoŧagiela.

5 §

*Vuoigatvuođalaš persovnna gielalaš vuoigatvuođat eiseválddiid olis*

Organisašuvnnas ja vuođđudusas, man beavdegirjegiella lea sámegiella, lea vuoigatvuohta

eiseválddiid olis áššiid divššodettiin geavahit beavdegirjegielas ja čuovvut heivvolaš osiin dan, mii 4 §:s mearriduvvo sámegielat olbmo vuoigatvuođas geavahit sámegiela.

Oahppolágádusas, man oahpahusgiella lea sámegiella, lea vástideaddji ládje vuoigatvuohta

geavahit sámegiela dađi mielde go 1 momeanttas mearriduvvo.

2 kapihttal

**Gielalaš vuoigatvuođat**

6 §

*Sámegiela geavaheapmi ovddastusdoaibmaorgánain*

Eanodaga, Anára, Soađegili ja Ohcejoga gielddaid doaibmaorgánaid sámegielat lahtuin lea vuoigatvuohta geavahit sámegiela čoahkkimiin sihke čálalaš cealkámušain mat galget laktojuvvot beavdegirjái. Seammá guoská Lappi eatnangotti ja dakkár gieldaovttastumiid doaibmaorgánaid, main muhtin dáid gielddain lea lahttun, sihke stáhta ja Lappi eatnangotti lávdegottiid, komiteaid, bargojoavkkuid ja vástideaddjelágan máŋggalahtot doaibmaorgánaid sámegielat lahtuid sámiid ruovttuguovllus ja gieđahaladettiin áššiid, mat earenoamážit gusket sápmelaččaid, dan olggobealdege. Bálgosiid ovttastusa ja dan stivrra čoahkkimiidda oassálasti sámegielat olbmos lea vástideaddji láhkai vuoigatvuohta geavahit čoahkkimis sámegiela.

7 §

*Vuoigatvuohta almmuhit sámegiela eatnigiellan álbmotdiehtovuogádahkii*

Sámegielat olbmos, geas lea Suomas ruovttugieldalágas (201/1994) oaivvilduvvon ruovttugielda,

lea vuoigatvuohta almmuhit vurkejuvvot álbmotdiehtovuogádahkii eatnigiellanis sámegiella.

8 §

*Eiseválddiid diehtojuohkin*

Eiseválddit galget álbmogii čujuhuvvon diehtojuohkimis geavahit maiddái sámegiela.

Eiseválddiid almmuhusat, gulahusat ja almmustahttimat ja álbmogii addojuvvon eará dieđáhusat sihke oahpisteamit ja olbmuid geavahussii oaivvilduvvon skovit oktan deavdinrávvagiiguin galget sámiid ruovttuguovllus ráhkaduvvot ja addojuvvot maiddái sámegillii.

Gearretrievtti, duopmára, boleslágádusa, bággočađahan- ja áššáskuhttieiseválddi dahje maistráhta dahje daid virgeolbmuid virggi bealis addin gulahusat ja dieđáhusat priváhta olbmo vuoigatvuhtii guoskevaš áššiin sáhttet goit vihkkehallama mielde addit dušše fal suomagillii, juos sámegiela geavaheapmi livččii čielgasit dárbbašmeahttun.

Earáid go 2 §:a 1 ja 2 momeanttas oaivvilduvvon stáhta eiseválddiid olis galget 1 momeanttas oaivvilduvvon almmuhusat, gulahusat, almmustahttimat ja dieđáhusat sihke skovit oktan deavdinrávvagiiguin ráhkaduvvot ja almmustahttojuvvot maiddái sámegillii, dalle go dat eanáš gusket sámegielat olbmuid dahje goas dasa muđuid lea earenoamáš ágga.

Válggaid ja álbmotjienastemiid várás ráhkaduvvon almmuhangoarttat eai ráhkaduvvo sámegillii, earret go sámediggelága 24 §:s oaivvilduvvon almmuhankoarttat.

10 §

*Sámegiela geavaheapmi eiseválddi bargogiellan*

Eiseváldi, man doaibma čuohcá dušše sápmelaččaide, sáhttá geavahit bargogiellanis sámegiela suomagiela lassin.

11 §

*Erenoamáš geatnegasvuođat*

Ovdalis 2 §:a 1 momeanttas oaivvilduvvon eiseválddit galget sámiid ruovttuguovllus iežaset doaimmahagain ja eará doaibmabáikkiin čuovvut dasa lassin dan, mii 12–16 §:s mearriduvvo.

Lappi eatnangoddi / Lappi eatnangotti eiseválddit galget čuovvut dan, mii 12 – 16 §:s ásahuvvo áššiid dikšumis dakkár olbmuiguin, gean ruovttuguovlu lea Eanodat, Anár, Soađegili dahje Ohcejohka.

12 §

*Vuoigatvuohta geavahit sámegiela eiseválddiid olis*

Sámegielat olbmos lea vuoigatvuohta áššiid doaimmahettiin eiseválddi olis geavahit suoma- dahje sámegiela iežas válljema mielde. Vuoigatvuođas geavahit ruoŧagiela mearriduvvo giellalágas (423/2003).

Seammá vuoigatvuohta lea sámegielat olbmos sámiid ruovttuguovllu olggobealdege stáhta eiseválddiid olis dalle, go dat nuppástusohcaneiseváldin gieđahallet ruovttuguovllu eiseválddiid olis johtui boahtán áššiid.

13 §

*Vuoigatvuohta oažžut doaimmahusgirjji dahje eará áššegirjji sámegillii*

Sámegielat áššeoasálažžii galgá bivdágis addit stevdnenohcamuša, duomu, mearrádusa, beavdegirjji dahje eará áššegirjji sámegillii dađi mielde go ášši guoská su vuoigatvuhtii, ovdui dahje geatnegasvuhtii, earret juos jearaldagas lea ášši čoavdáseapmái čielgasit váikkutmeahttun áššegirji.

Juos sámegielat áššeoasálaš lea geavahan čálalaččat dahje njálmmálaččat sámegiela dalle go lea

váldán oktavuođa áššegieđahalli eiseváldái,galgá sámegielat doaimmahusgirjji addit seamma viidodagas ja vástideaddji eavttuid mielde almmá, ahte dat bivdojuvvošii sierra.

Doaimmahusgirjjis galgá goitge addit dušše virggálaš sámegielat jorgalusa, juos

áššeoasálaččat leat máŋggas, eaige sii leat ovttaoaivilis sámegiela geavaheamis.

3 kapihttal

**Sámiid ruovttuguvlui heivehuvvon njuolggadusat**

14 §

*Sámegiela máhttu ja dan dohkálašvuođagáibádusat*

Eiseváldi galgá bargoveaga bálvalussii válddedettiin fuolahit das, ahte dan bargoveahka guđege virgedoaimmahagas dahje eará doaibmasajis bastá bálvalit áššehasaid maiddái sámegillii. Eiseváldi galgá dasa lassin skuvlema ordnemiin dahje eará doaibmabijuiguin fuolahit das, ahte bargiin lea dakkár sámegiela máhttu, maid eiseválddi barggut gáibidit.

Sámegiela máhttu sáhttá mearriduvvot giellamáhtu dohkálašvuođagáibádussan stáhta eiseválddiid bargovehkii lágain dahje lága vuođul stáhtaráđi dahje áššáigullevaš ministeriija ásahusain sihke eatnangotti ja gielddaid eiseválddiid bargiide eatnangottelága (xx/201x) ja gieldalága (410/2015) ortnega vuođul, juos dákkár dohkálašvuođagáibádus ii mearriduvvo lágain dahje lága vuođul. Sámegiela máhttu gehččojuvvo earenoamáš ánsun, vaikke dat ii leatge biddjon virggi, doaimma dahje barggu dohkálašvuođagáibádussan.

Sámegiela máhtu dohkálašvuođagáibádusain lea heivvolaš osiin fámus dat, mii mearriduvvo lágas almmolaš servošiid bargiin gáibiduvvon giellamáhtus (424/2003). Sámegiela máhttu čájehuvvo almmolaš gielladutkosiin addojuvvon lágas (964/2004) oaivvilduvvon gielladutkosiin dahje oahpuid olis čađahuvvon giellaiskosiin dahje allaskuvlaoahpuiguin.

16 §

*Sámegiela geavaheapmi gieldda ja eatnangotti áššebáhpáriin*

Dakkár gielddas, gos sámegielagiid oassi buot gieldda olbmuin lea ovddit jagi vuosttaš beaivve leamaš stuorit go okta goalmmádas, gieldda doaibmaorgána galgá geavahit maid sámegiela dakkár beavdegirjjiin ja eará áššegirjjiin, maid ii galgga addit priváhta áššeoasálažžii ja main lea almmolaš mearkkašupmi. Earáge gielddain gieldda doaibmaorgána ja *Lappi eatnangottis eatnangotti doaibmaorgánat* galget geavahit sámegiela dákkár áššegirjjiineaset dan viidodagas go gehččet dárbbašlažžan.

Lappi eatnangotti doaibmaorgánas galgá maid geavahit sámegiela beavdegirjjiin ja eará áššegirjjiin, maid ii galgga addit oktahat áššeoasálažžii ja main lea almmolaš mearkkašupmi, go áššis lea erenoamáš mearkkašupmi sámegielat álbmogii.

17 §

*Fitnodatlágádusat sihke stáhta ja eatnangotti dahje gieldda oamastan fitnodagat*

Stáhta fitnodatlágádus ja dakkár bálvalusa buvttadeaddji fitnodat, mas stáhtas dahje ovtta dahje eanet go ovtta 2 §:a 1 momeantta 1 čuoggás oaivvilduvvon eatnangottis dahje gielddas lea mearridanváldi, galgá sámiid ruovttuguovllus addit dán lágas gáibiduvvon gielalaš bálvalusa ja almmuhit olbmuide maiddái sámegillii nu viidát ja dakkár vugiin maid doaimma láhki ja áššeoktavuohta gáibida, ja man oppalaččat árvvoštaladettiin ii sáhte atnit fitnodatlágádussii dahje fitnodahkii govttoheapmin. Go stáhta fitnodatlágádus dikšu eiseválddi doaimma dasa heivehuvvo dat, mii dán lágas mearriduvvo eiseválddi birra.

4 kapihttal

**Vuoigatvuohta dulkomii ja jorgalussii**

20 §

*Vuoigatvuohta doaimmahusgirjji ja eará áššegirjji jorgalussii*

Juos hálddahusáššis, hálddahusgearregastinláhkaáššis, hálddahusguoddalanáššis dahje rihkusáššis stevdnenohcamuš, duopmu, mearrádus, beavdegirji dahje eará áššegirji lea čállojuvvon suoma dahje ruoŧa gillii, eiseváldi galgá addit sámegielat áššeoasálažžii su bivdagis nuvttá virggálaš sámegielat jorgalusa dain áššegirjjiin daid osiin go ášši guoská su vuoigatvuhtii, ovdui dahje geatnegasvuhtii, earret juos gažaldagas lea áššečovdosii čielgasit váikkutmeahttun áššegirji. Jorgalusa galgá laktit doaimmahusgirjái dahje eará áššebáhpárii.

22 §

*Geatnegasvuohta jorgaleamis dahje dulkomis šaddan goluin*

Juos stáhta eiseváldi galgá addit dahje doaimmahit áššeoasálažžii doaimmahusgirjji dahje áššebáhpára sámegillii dahje sámegielat jorgalussan dahje geavahit dulkoma, dalle stáhta vástida daid goluin mat šaddet sámegielat doaimmahusgirjji ráhkadeamis dahje jorgaleamis dahje dulkomis.

Eatnangoddi, gielda, gielddaovttastupmi dahje bismagoddi dahje searvegoddi vástida 4-6, 12, 13, 15, 16 ja 30 §:s oaivvilduvvon doaimmahusgirjji dahje eará áššebáhpára ráhkadeamis dahje jorgaleamis dahje dulkomis šaddan goluin.

23 §

*Jorgalusa skáhppon áššehasa goasttádusain*

Juos stáhta, eatnangotti, gieldda dahje gieldaovttastumi eiseváldái dahje kirkolaš eiseváldái virgeolbmui lea guđđojuvvon sámegielat áššebábir, ja vaikke áššehasas ii livččege vuoigatvuohta geavahit sámegiela máinnašuvvon eiseválddi olis, virgeolmmoš galgá dárbbu vuođul áššehasa gullama maŋŋel su goasttádusain jorgalahttit áššegirjji dan gillii maid eiseváldi geavaha.

5 kapihttal

**Doaibmabijut mat ovddidit gielalaš vuoigatvuođaid**

25 §

*Virgelohpi bálkkáin ja barggus eretorrun sámegiellamáhtu háhkama várás*

Dakkár 2 §:a 1 momeanttas oaivvilduvvon stáhta eiseválddi virgeolbmos, gean virgeviidodat lea ollásit sámiid ruovttuguovllus, sihke sámedikki virgeolbmos lea vuoigatvuohta, jos su virgegaskavuohta dán eiseválddi bálvalusas lea bistán unnimusat jagi, oažžut virgelobi bálkkáin virgebargguidis dikšumis dárbbašlaš sámegiela máhtu háhkama várás. Bargis, gii bálvala dákkár eiseválddi, lea vástideaddji eavttuid mielde vuoigatvuohta oažžut lobi barggus eret orrumii seamma dárkkuhussii.

Ovddabealde 2 §:a 1 momeanttas oaivvilduvvon *eatnangotti*, gieldda dahje gieldaovttastumi ja dakkár 2 §:a 1 momeantta 2 ja 3 čuoggás oaivvilduvvon stáhta eiseválddi bálvaleaddji bargái, gean virgeguovllus oassi lea sámiid ruovttuguovllus, sihke Bálgosiid ovttastumi bargovehkii gullevažžii sáhttá mieđihit virgelohpi bálkkáin dahje lohpi barggus eret orrumii virgebargguid dikšumii dárbbašlaš sámegiela máhtu háhkama várás, jos su bálvalangaskavuohta dán bargoaddi bálvalusas lea bistán unnimusat jagi. Stáhtaráđi ásahusain sáhttá mearridit eará virgelohpi dahje barggus eret orruma eavttuin.

27 §

*Sámegiela veahkki*

Stáhta lohpe-, stivren- ja bearráigeahččodoaimmahagain, ealáhus-, johtolat- ja birasguovddážiin sihke stáhta biire- ja báikkálaš hálddahusa eiseválddi luhtte sáhttá sámiid ruovttuguovllus leat sámegiela veahkki. Veahki bálvalusat leat áššehassii nuvttá.

29 §

*Muitalus*

Sámegiela doaimmahat addá ovttas sámedikki ásahan sámi giellaráđiin juohke válgabajis sámediggái muitalusa sámegilli guoskevaš láhkaásahemiid heiveheamis ja sápmelaččaid gielalaš vuoigatvuođaid ollašuvvamis ja gielladiliid ovdáneamis.

Stáhtaráđi giellaláhkaásahusa heiveheapmái guoskevaš muitalusas ásahuvvo sierra.

6 kapihttal

**Sierra njuolggadusat**

31 §

*Stáhta ekonomalaš ovddasvástádus*

Stáhta bušehttii galgá várret mearreruđa stáhtadoarjagiidda eatnangottiide, gieldaovttastumiide, gielddaide, searvegottiide, sámiid ruovttuguovllu bálgosiidda sihke 18 §:s oaivvilduvvon priváhta olbmuide earenoamáš lassegoluid gokčama várás, mat dán lága heiveheamis šaddet.

32 §

*Sámegiela sajádat muhtin hálddahussurggiin*

Sámegielat olbmo vuoigatvuođas oažžut ovda- ja vuođđooahpahusa ja eará oahpahusa iežas eatnigillii, sámegiela oahpahusas sihke sámegielas oahpahusgiellan, oahppoávnnasin ja dutkkusgiellan mearriduvvo sierra.

Sámegielat olbmo vuoigatvuođas oažžut árrabajásgeassima iežas eatnigillii ásahuvvo árrabajásgeassinlágas (36/1973).

Dán lága 2 §:a 1 momeanttas oaivvilduvvon eiseválddit galget čuovvut dán lága njuolggadusaid go heivehit buohcci sajádagas ja vuoigatvuođain addojuvvon lága (785/1992) ja sosiálafuolahusa áššehasa sajádagas ja vuoigatvuođain addojuvvon lága (812/2000).